«Матч-ТВ-р» тихьэкIагъ иорэдыIу тагъэгугъэ | Адыгэ Макъ\n«Матч-ТВ-р» тихьэкIагъ иорэдыIу тагъэгугъэ\nУрысыем ителеканалэу «Матч-ТВ-м» шIушIэ Iофтхьабзэ Мыекъуапэ щызэхищагъ.\nКъалэм изэфэшIыгъэ еджэпIэ-гъэсапIэ къэкIуагъэх спортымкIэ комментаторхэу Александр Шмурновыр, Нэгъуцу Роман, Александр Аксеновыр, Михаил Меламедовыр. Мыекъопэ еджапIэм илъэси 8 хъугъэу ныбжьыкIэхэр футбол щешIэх. «Матч-ТВ-м» илIыкIохэмрэ еджапIэм икомандэрэ футбол зэдешIагъэх.\nНэгъуцу Роман Адыгэ къэралыгъо университетым щеджагъ, икIэлэцIыкIугъор, иIахьылхэу Шапсыгъэ къуаджэхэм ащыпсэухэрэм, спортым ныбжьыкIэхэр зэрипIухэрэм, нэмыкIхэм къатегущыIагъ. Александр Шмурновым, Михаил Меламедовым, фэшъхьафхэм «Матч-ТВ-м» икъэтынхэм, физкультурэм кIэлэеджа­кIохэр пыщэгъэнхэм яхьылIэгъэ къэбархэр къаIотагъэх, упчIэхэм джэуапхэр къаратыжьыгъ.\nЗэхахьэм хэлэжьагъэхэм нэпэеплъ сурэтхэр атырахыгъэх. Академиеу «Краснодарым» комментаторхэр щыIагъэх.